ད་ལྟའི་སྤྱི་ཚོགས་ཁྲོད་ཀྱི་སྣེ་འཛིང་བའི་བྱ་བར་མགོ་འཁོར་བའི་ཕ་མ་རྣམས་ལ་མཚོན་ན།བུ་ཕྲུག་གི་དུས་རྒྱུན་གྱི་སྤྱོད་ལམ་ལ་ཡིད་འཇོག་ཁྱོན་ནས་མི་བྱེད་པ་སྟེ།བུ་ཕྲུག་གིས་ཉིན་རེའི་ལས་བྱ་བསྒྲུབས་ཚར་མ་ཐགཁོམ་གསེང་ཅུང་ཙམ་གྱི་བར་ནས་ཁ་པར་ལག་ལ་ཐོགས་ཏེ་རྩེད་འཇོར་རོལ་བ་དང་པར་སྒྲིག་བཟོ་བྱེད་པ།སྐད་འཕྲིན་གྱི་སྟེང་དུ་མགོ་འཁོར་བ།མགྱོགས་འཕྲིན་གྱི་བརྙན་གཟུགས་ལ་སིམ་པ་སོགས་མ་ལག་སྣ་ཚོགས་ཀྱི་ཁོང་གསེང་དུ་མིག་གི་དབང་པོ་འཁོར།སེམས་པ་དེའི་ཕྱོགས་སུ་འཁྱུད་ནས་རང་སྦྱོང་དང་དཔེ་ཀློག་གི་བྱ་བ་ཏིལ་ཙམ་ཡང་བློ་ངོ་རུ་མི་འཁོར་བར་གསེར་ལས་ལྷག་པའི་དུས་ཚོད་དོན་མེད་དུ་ཆུད་འཛའ་བར་བྱེད་ཀྱིན་པ་རྟོགས་ཀྱིན་མེད་ཅིང་།ཕ་མ་ལ་ལས་ཁ་པར་ལ་གཡེང་བ་ནི་ཕྱི་རོལ་ཏུ་རྩེད་འཇོ་ལ་གཡེང་བའི་དོད་དུ་བརྩིས་ནས་ཁ་པར་ལ་གཡེང་བར་བཀག་འགོག་དང་ཚོད་འཛིན་གཏན་ནས་མི་བྱེད་པ་རེད།བྱིས་པ་རྣམས་རྒྱུན་པར་ཁ་པར་ལ་གཡེང་དྲགས་པས་མིག་གི་དབང་པོར་གནོད་པ་ཐེབས་ཤིང་།མཚམས་ལན་རེར་ཁ་པར་སྟེང་གི་བདེ་ཐང་མ་ཡིན་པའི་བརྙན་གཟུགས་སྒྲ་གསུམ་གྱིས་ལྷད་མ་འདྲེས་པའི་བྱིས་པའི་བདེ་ཐང་གི་འཚར་སྐྱེ་ལ་ཤོག་བུ་དཀར་པོར་སྣག་ཚ་ཐིགས་པ་ལྟར་གནོད་པ་བཟོ་བཞིན་པ་ཡང་ལར་ནས་ཤེས་ཀྱིན་མེད།ཕ་མ་ལ་ལའི་སེམས་ཀྱི་སྣང་ངོ་རུ་ཁ་པར་ལ་རྣམ་པར་གཡེང་རུང་གནོད་སྐྱོན་ཆེར་མི་འདུག་སྙམ་མོད།ཉིན་ཐོག་ཟླ་བརྩེགས་ལ་ཁ་པར་རྩེ་བར་གཡེང་བའི་སྤྱོད་ངན་གོམས་ལོབས་སུ་སོང་ཚེ།ནམ་ཉི་མ་ཞིག་ལ་ཁ་པར་གྱིས་བསླུས་པའི་ངན་འབྲས་མིག་ལམ་དུ་བཤམས་དུས་ད་གཟོད་འགྱོད་པ་སྐྱེས་ཀྱང་འཕྱིས་དྲགས་པ་མིན་ནམ།